Nimlas Finland

Nimlas Finland Oy, Nimlas, aiemmin Quattro Mikenti Group Oy (QMG), on talotekniikka-alan konserni, johon kuuluu lähes 50 yhtiötä. Nimlas Finland on osa Nimlas Group -konsernia, joka toimii myös Ruotsissa ja Norjassa. Konsernissa työskentelee noin 5000 ihmistä.

Nimlaksen palveluvalikoimaan Suomessa kuuluvat kaikki talotekniikan osa-alueet ja se on yksi Suomen suurimpia talotekniikka-alan yrityksiä.

 Historia 
 QMG (2013–2024) 
Konserni syntyi vuosina 2005-2012, kun Henri Juvan perustama Mikenti-Yhtiöt Oy laajentui yritysostojen ja usean uuden yhtiön perustamisen kautta. Lokakuussa 2013 Mikenti-Yhtiöt Oy ja Quattroservices Oy yhdistyivät Quattro Mikenti Group -konserniksi. Vuonna 2014 yhtiön liikevaihto oli 64 miljoonaa euroa.

Maaliskuussa 2015 konsernin toimitusjohtajana aloitti Kimmo Liukkonen. Samalla toimitusjohtajana toiminut pääomistaja Henri Juva siirtyi hallituksen puheenjohtajaksi. Konserniin kuului kahdeksan tytäryhtiötä Suomessa ja Venäjällä. Yhtiön liikevaihto oli noin 60 miljoonaa euroa. Seuraavana vuonna QMG osti Paikallis-Sähkö Oy:n, joka toimi Etelä-Suomessa, Kainuussa, Koillismaalla, Lapissa, Oulun seudulla ja Pohjois-Ruotsissa. Se osti myös vähemmistöosuudet JT-Sähkötekniikka Oy:stä ja Sähkösalpa Oy:stä.

Vuonna 2017 yhtiön pääomistajaksi tuli Adelis.

Yhtiö myi Venäjän liiketoimintansa vuonna 2019.

Vuonna 2020 yhtiö osti yhdeksän yritystä, joista suurin oli LVI-Trio.

Vuoden 2021 ensimmäisellä puoliskolla QMG osti Kuusitunturi Lahden, Capconin, VT-Sähkötyöt ja Tornion Ilmastointitekniikan. QMG työllisti yli tuhat ihmistä ja se oli alallaan kolmanneksi suurin Caverionin ja Aren jälkeen. Kesäkuussa Klar Partnersista tuli konsernin pääomistaja. Se omisti myös ruotsalaisen Sandbäckens-konsernin. Klar yhdisti Sandbäckensin ja QMG:n Nimlas Groupiin. 

Vuonna 2022 QMG:hen kuului 46 tytäryhtiötä ja sen liikevaihto oli 230,5 miljoonaa euroa. Vuoden aikana se osti seuraavat yritykset: keravalainen Hausmatic, turkulaiset Alti-Systems ja Ref-Engineering, vantaalainen Fincold, kokkolalainen Mesiel, Mikkelin Sähköasennus, Turussa ja Oulussa toimiva Pohjois-Suomen Tekniikkapalvelu, Vaasassa ja Kristiinankaupungissa toimiva Automation T&N, pääkaupunkiseudulla toimiva JTL-Building Control ja lahtelainen Lämpöjokeri. Joulukuussa Nimlas laajeni Norjaan. Sieltä ostettiin sähköurakointikonserni Konstel. Kaupan myötä konsernissa oli yhteensä yli 3500 työntekijää Suomessa, Ruotsissa ja Norjassa.

Tammikuussa 2023 yhtiö osti tuusulalaisen KT Paloturvapalvelut -yrityksen ja Imatralla, Lappeenrannassa ja Puumalassa toimivan Espitin. Huhtikuussa ostettiin Sähköasennus Virtoo Kuopiosta. Lokakuussa QMG myi LVI-Trion linjasaneerausliiketoiminnan. Joulukuussa yhtiö osti energiatehokkuuteen keskittyneen Cerviuksen, jolla oli noin sata työntekijää ja jonka vuotuinen liikevaihto oli noin 10 miljoonaa euroa. Cervius huolehti energiatehokkuuteen liittyvistä asioista esimerkiksi Eduskuntatalossa, Oulun kaupungissa, SOK:lla ja Bauhausilla. Liikevaihdosta noin kaksi kolmannesta tuli talotekniikan palveluista ja korjausrakentamisesta, kolmanosa uudisrakentamisesta.

Vuosien 2015–2024 aikana QMG teki yhteensä yli 50 yrityskauppaa. Sillä oli 1400 työntekijää, yhteensä Nimlas-konserni työllisti noin 3500 ihmistä.

Maaliskuussa 2024 Liukkosen seuraajana toimitusjohtajana aloitti Tiina Koppinen. Vuonna 2024 QMG:n pro forma -liikevaihto oli 294 miljoonaa euroa ja konserni työllisti yli 1500 henkilöä.

 Nimlas (2025–) 
Syksyllä 2025 QMG otti käyttöönsä emoyhtiönsä nimen Nimlas. Lokakuussa Nimlas osti jyväskyläläisen Elvi Talotekniikan. Syyskuussa yhtiö osti kiinteistötekniikkaan keskittyneen Neveran Seinäjoelta. Yhtiö osti samana vuonna myös Kylmähuolto Leppälän ja Palocontrolin.

 Organisaatio 
Nimlas Finland Oy kuuluu Pohjoismaiseen Nimlas-konserniin. Suomessa Nimlas muodostuu noin 50 paikallisesti toimivasta yhtiöstä, joissa on yhteensä 1500 työntekijää. Konserniin ostettujen yritysten omistajista on tullut yrityskauppojen yhteydessä konsernin osakkaita. Tytäryhtiöt toimivat omilla brändeillään ja yrittäjän nimellä ja saavat konsernista tukea esimerkiksi henkilöstöhallintoon ja lakiasioihin. Yhtiöistä suurin on Quattroservices, joka työllisti noin 200 henkilöä vuonna 2025.

Aiemmin nimillä Sandbäckens, Konstel ja QMG toimineet yritykset on yhdistetty pohjoismaiseen Nimlas Groupiin. Vuonna 2021 perustetun Nimlaksen toimitusjohtaja on Christoffer Järkeborn. Yhtiön johtoryhmään kuuluu muun muassa Nimlas Finlandin toimitusjohtaja Tiina Koppinen, samoin kuin Nimlas Norwayn ja Nimlas Swedeninkin toimitusjohtajat. Nimlaksen pääomistaja on Klar Partners.

 Tuotteet ja palvelut 
Suomessa Nimlaksen yhtiöiden suurimmat liiketoiminta-alueet ovat sähkö, vesi ja lämpö sekä ilmanvaihto. Niiden lisäksi konserniin kuuluu myös erikoistekniikoita tarjoavia yrityksiä. Nimlas toteuttaa asiakkaiden kohteissa esimerkiksi lvi-, sähkö-, kylmä-, automaatio- ja sprinkleritöitä. Sen yritykset työskentelevät talotekniikan parissa esimerkiksi sairaaloissa, toimitiloissa, oppilaitoksissa, puolustuskiinteistöissä ja teollisuusrakennuksissa. Uusissa rakennuksissa talotekniikan osuus projektista voi olla noin 40 prosenttia, peruskorjauksissa jopa 60–70 prosenttia. Nimlas tuottaa projekteissa esimerkiksi rakennusautomaatioon, kylmätekniikkaan ja energiatehokkuuteen liittyviä ratkaisuja.

Quattroservices on Nimlaksen suurin tytäryhtiö Suomessa. Se on ollut uudistamassa Jorvin sairaalaa ja Helsingin yliopiston Physicumia, ja on ollut mukana esimerkiksi Laakson yhteissairaalahankkeessa.

 Lähteet 

 Aiheesta muualla 
Verkkosivu

Luokka:Suomalaiset rakennustuotevalmistajat